La mediació, com a mètode alternatiu de resolució de conflictes, serà obligatòria abans de determinats procediments judicials
2025-07-24

L’entrada en vigor el 3 d’abril de 2025 de la Llei orgànica 1/2025, de 2 de gener, de mesures en matèria d’eficiència del Servei Públic de Justícia ha reforçat el paper de la mediació i, per tant, de la resolució pacífica de conflictes en establir l’obligació de les parts de sotmetre’s a mètodes alternatius de resolució de conflictes (MASC) abans d’interposar una demanda en l’àmbit civil i mercantil, convertint-lo així en requisit de procedibilitat.

El servei de mediació per a la resolució de conflictes de l’Ajuntament de Burjassot, Mediaprop, ha informat que la mediació, com una MASC més, s’estableix com un pas obligatori amb l’objectiu d’alleujar la càrrega dels tribunals fomentant la resolució de conflictes a través d’acords extrajudicials.

D’aquesta manera, per a interposar una demanda serà necessari adjuntar un certificat que acredite que s’ha intentat resoldre el conflicte mitjançant un MASC, abans d’iniciar el procediment judicial, sent obligatoris davant disputes comercials, conflictes relacionats amb préstecs, consum o arrendaments urbans, entre altres. Si no es duu a terme el procés de mediació, la falta d’acreditació podria fer que la demanda siga inadmissible, impedint que el procediment judicial continue. El certificat ha de ser emés per un professional o per la institució que haja gestionat i conclòs el procés de mediació.

La mediació prèvia no és requerida en casos que involucren protecció de drets fonamentals, procediments relacionats amb persones amb discapacitat, conflictes familiars, o litigis sobre menors, entre altres, tampoc en els àmbits laboral, penal i concursal, ni en casos on una de les parts siga una entitat del sector públic.

En el cas que només una de les parts es negue a participar sense justificació, i aquesta perda el litigi, podria ser obligada a assumir els costos processals, incloent-hi els derivats de l’intent de mediació.

A més, la Llei 1/2025 reforça la confidencialitat dels processos de mediació, assegurant que cap document ni testimoniatge derivat d’aquest intent de negociació puga ser utilitzat en un judici posterior, excepte comptades excepcions.

El servei de medicació, Mediaprop, que presta l’Ajuntament de Burjassot està a la disposició de la ciutadania, amb cita prèvia, els dilluns de 9.00 a 14.00 hores.